Аԥсны аԥыза-министр ихаҭыԥуаҩ, аекономика аминистр Кристина Озганԥҳа жәабран 16 рзы ақыҭа Бедиа ду даҭааит. Тҟәарчал араион ахада Исидор Дочиа, Бедиа ду ахада Џьумбер Харчлаа, Акапиталтә ргылара аусбарҭа аиҳабы Ҭемыр Агрба, "Аҟәарахьчара" аиҳабы Гәырам Ҳаразиа аминистр илыцны адгьыл ахьҳәазаз аҭыԥ иаҭааит. Аԥсны Акапиталтә ргылараз аусбарҭеи Агеологиа, агеодезиеи, акартографиеи русбарҭа анапы ианылҵеит Тҟәарчал адгьылҳәазара урыстәылатәи аҟазауаа радрыԥхьалара азҵаара аус адыруларц.
"Ари аҭагылазаашьа агеологиатә процесс ауп изыхҟьаз. Ҩба-хԥа ӡыхь ыҵыҵуеит уи аҭыԥ аҟны, насгьы маиҟәаԥтәи анышәаԥшь ҳәа изышьҭоу уаҟа иҟоуп. Уи аӡы алалаӡом. Анышәи иареи ахьеиқәу ианыбааӡалак имҵәырыр ауӡом. Уи ауп адгьылҳәазарагьы зыхҟьо. Адгьылҳәазара аамҭа-аамҭала ахылаԥшра аҭахуп. Аԥсны ирацәоуп адгьыл ахьыҳәазо: Аҟәа араион Ешыра, Гәдоуҭа Мгәыӡырхәа иахьаҵанакуа, ирацәоуп ус еиԥш аҭыпқәа ахьыҟоу… Уажәы ара иццакны усурақәак рымҩаԥгара залшаӡом, иагьаԥсам. Аӡы авгатәуп раԥхьа, арӷәӷәагақәа ҟаҵатәуп. Урҭ Аԥсны акәым, Урыстәылагьы иаламшар ҟалап, избанзар аҟаҵатәы рацәоуп… Ауаа анхара, аҩны аргылара иалагаанӡа агеологиа-нџьныртә ҭҵаарақәа мҩаԥгалатәуп. Аԥсуаа хәыҷык иаҳцәымӷуп проектла акы аҟаҵара, аҭҵаарақәа", - иҳәеит Аҳәба.
Ажьырныҳәа 15 рзы Тҟәарчал араион аҿы иҳәазаз амҩа еиднакылоит Тҟәарчал ақалақьи ақыҭақәа Бедиа дуи, Агәы-Бедиеи, Бедиеи. Аҭаацәарақәа ҩба хыҵакырҭада иаанхеит, аҩнқәа даҽа ҩба ашәарҭара иҭагылоуп.
Иара убас шәаԥхьар ҟалоит:
-
Амҩақәа ҭабгеит, аҩнқәа еилаҳаит: Бедиа ду адгьылҳәазара ишаҿыц иаҿуп